Document ID: 32009D0569

NÕUKOGU OTSUS 2009/569/ÜVJP,
27. juuli 2009,
Keemiarelvade Keelustamise Organisatsiooni (OPCW) tegevuse toetamise kohta massihävitusrelvade leviku vastase ELi strateegia rakendamise raames
EUROOPA LIIDU NÕUKOGU,
võttes arvesse Euroopa Liidu lepingut, eriti selle artikli 13 lõiget 3 ja artikli 23 lõiget 1,
ning arvestades järgmist:
(1)
Euroopa Ülemkogu võttis 12. detsembril 2003 vastu massihävitusrelvade leviku vastase ELi strateegia (edaspidi „ELi strateegia”), mille III peatükis on esitatud loetelu meetmetest massihävitusrelvade leviku vastu võitlemiseks.
(2)
ELi strateegia toonitab keemiarelvade keelustamise konventsiooni (CWC) ja Keemiarelvade Keelustamise Organisatsiooni (OPCW) olulist rolli keemiarelvavaba maailma loomisel. EL on ELi strateegia raames pühendunud tööle, mille eesmärgiks on ülemaailmne kinnipidamine desarmeerimise ja massihävitusrelvade leviku tõkestamise keskse tähtsusega lepingutest ja kokkulepetest, sealhulgas CWCst. ELi strateegia eesmärgid täiendavad OPCW seatud eesmärke seoses sellega, et OPCW vastutab CWC rakendamise eest.
(3)
Nõukogu võttis 22. novembril 2004 vastu ühismeetme 2004/797/ÜVJP OPCW tegevuse toetamise kohta massihävitusrelvade leviku vastase ELi strateegia rakendamise raames (1) ning pärast selle kehtivuse kaotamist võeti vastu 12. detsembri 2005. aasta ühismeede 2005/913/ÜVJP (2) ja 19. märtsi 2007. aasta ühismeede 2007/185/ÜVJP (3). Viimati nimetatud ühismeetme kehtivus lõpeb 31. juulil 2009.
(4)
Sellise intensiivse ja sihipärase ELi abi jätkuv andmine OPCW-le on vajalik seoses ELi strateegia III peatüki aktiivse rakendamisega. Keemiarelvade konventsiooni ülemaailmse rakendamisega seotud meetmed peaksid jätkuma ning neid tuleks kohandada ja suunata keemiarelvade konventsiooniga mitte ühinenud riikidele, kelle arv väheneb. Nimetatud tegevusi tuleks täiendada uute tegevustega, et toetada OPCW juhitavaid konkreetseid projekte, mille eesmärk on keemiarelvade konventsiooni täielik rakendamine ja rahvusvahelise koostöö suurendamine keemiaalase tegevuse valdkonnas,
ON TEINUD JÄRGMISE OTSUSE:
Artikkel 1
1. ELi strateegia mõningate elementide viivitamatu ja praktilise kohaldamise eesmärgil toetab Euroopa Liit OPCW tegevust järgmistel eesmärkidel:
-
parandada liikmesriikide suutlikkust konventsioonist tulenevate kohustuste täitmisel ning
-
edendada konventsiooni ülemaailmset kohaldamist, julgustades konventsiooniga mitte ühinenud riike sellega ühinema.
2. Selles kontekstis on ELi strateegia meetmetele vastavad OPCW projektid järgmised:
I projekt: riigisisene rakendamine, kontrollimine ja ülemaailmne kohaldamine
Tegevused:
-
kahepoolsed tehnilise abi alased visiidid;
-
tolliametnike koolitamine konventsiooni ülevõtmise korra tehniliste aspektide vallas;
-
riiklike saatjate koolitamine;
-
riiklike asutuste koolitamine elektroonilise deklareerimise vahendi kasutamise vallas;
-
etteteatamata kohapealse inspektsiooni õppus.
II projekt: rahvusvaheline koostöö
Tegevused:
-
analüütiliste oskuste arendamise kursus;
-
CWC ja keemilise protsessi ohutuse seminar.
III projekt: seminar - OPCW panus ohutuse rahvusvahelisse mõõtmesse ja väljakutsetesse
IV projekt: täitevnõukogu esindajate visiidid keemiarelvade hävitamise rajatistesse
V projekt: teadusliku nõuandekogu teine istung
VI projekt: seminar - OPCW panus ohutuse ja massihävitusrelvade leviku tõkestamise vallas
VII projekt: osalisriikide valmisolek kemikaale hõlmavate rünnakute ärahoidmiseks ja neile reageerimiseks
Tegevused:
-
kirjalik siseharjutus;
-
piirkondlik seminar konventsiooni X artikli teemal.
VIII projekt: Aafrika programm
Tegevused:
-
kahepoolsed tehnilise abi alased visiidid;
-
teavitustegevus - akadeemiline ja koolitusasutus - Kofi Annani Keskus;
-
tolliametnike koolitamine konventsiooni ülevõtmise korra tehniliste aspektide osas;
-
teavitustegevus riikidele, kes ei ole konventsiooniga ühinenud;
-
analüütiliste oskuste arendamise kursus;
-
teavitustegevus tööstuses - CWC ja keemilise protsessi ohutuse seminar;
-
piirkondlik seminar - X artikkel ning piirkondliku koostöö küsimused abi andmise ja hädaolukordadele reageerimise vallas.
Nende projektide üksikasjalik kirjeldus on esitatud otsuse I lisas.
Artikkel 2
1. Käesoleva otsuse rakendamise eest vastutab eesistujariik, keda abistab nõukogu peasekretär / ühise välis- ja julgeolekupoliitika kõrge esindaja. Komisjon on sellesse täiel määral kaasatud.
2. Artikli 1 lõikes 2 nimetatud projekti tehnilist rakendamist teostab OPCW tehniline sekretariaat (edaspidi „tehniline sekretariaat”). Viimane täidab oma ülesandeid eesistujariigi vastutusel ja nõukogu peasekretäri / kõrge esindaja kontrolli all. Sel eesmärgil sõlmib peasekretär / kõrge esindaja tehnilise sekretariaadiga vajalikud kokkulepped.
3. Eesistujariik, peasekretär / kõrge esindaja ja komisjon teavitavad üksteist regulaarselt projekti edenemisest kooskõlas oma vastava pädevusega.
Artikkel 3
1. Lähtesumma artikli 1 lõikes 2 nimetatud projektide rakendamiseks on ligikaudu 2 110 000 eurot.
2. Kulutusi, mida rahastatakse lõikes 1 sätestatud summast, hallatakse vastavalt Euroopa ühenduste üldeelarve suhtes kohaldatavatele menetlustele ja eeskirjadele.
3. Järelevalvet lõikes 1 nimetatud ELi rahalise abi nõuetekohase rakendamise üle teostab komisjon. Sellel eesmärgil sõlmib komisjon rahastamislepingu tehnilise sekretariaadiga. Rahastamislepingus sätestatakse, et tehniline sekretariaat tagab ELi abi nähtavuse, mis vastab selle suurusele.
4. Komisjon püüab sõlmida lõikes 3 nimetatud lepingu niipea kui võimalik pärast käesoleva otsuse jõustumist. Ta teavitab nõukogu kõigist raskustest selles protsessis ning teatab lepingu sõlmimise kuupäeva. Komisjon avaldab Euroopa Liidu Teataja C-seerias teate rahastamislepingu sõlmimise kuupäeva kohta.
Artikkel 4
Eesistujariik, keda abistab peasekretär / kõrge esindaja, annab nõukogule aru käesoleva otsuse rakendamisest tehnilise sekretariaadi korrapäraste aruannete alusel. Nimetatud aruannete põhjal viib nõukogu läbi hindamise. Komisjon on sellesse täiel määral kaasatud. Ta annab aru artikli 1 lõikes 2 nimetatud projektide finantsaspektide kohta.
Artikkel 5
1. Otsus jõustub selle vastuvõtmise päeval.
2. Otsus kaotab kehtivuse 18 kuu möödumisel artikli 3 lõikes 3 nimetatud rahastamislepingu sõlmimisest. Kui aga nimetatud rahastamislepingut ei ole selleks ajaks sõlmitud, kaotab otsus kehtivuse kuus kuud pärast jõustumist.
Artikkel 6
Käesolev otsus avaldatakse Euroopa Liidu Teatajas.
Brüssel, 27. juuli 2009

Labels: 13
15
5